**Niklas Sami Nevalainen** (s. 28. kesäkuuta 1993 Nakkila) on suomalainen jääkiekkopuolustaja, joka pelaa Britannian EIHL-liigan englantilaisjoukkue Sheffield Steelersissa.

Ura
---

### Seuraura

Nevalainen on Porin Ässien kasvatti. Hän oli kaudella 2007–2008 seuran C-nuorten tehokkain puolustaja sekä I-divisioonan karsinnoissa että runkosarjassa, kuten myös seuraavalla kaudella 2008–2009 sekä C-nuorten SM-karsinnoissa että SM-sarjan runkosarjassa. Kaudella 2009–2010 Nevalainen oli B-nuorten SM-karsinnoissa Ässien paras syöttäjä ja jakoi sisäisen pistepörssin voiton Borna Rendulićin ja Valtteri Niemisen kanssa tehoilla 1+6=7. Hän oli myös B-nuorten SM-sarjan runkosarjassa joukkueen tehokkain puolustaja tehoilla 6+9=15. Nevalainen voitti kauden päätteeksi B-nuorten SM-pronssia. Kaudella 2011–2012 hän nousi Ässien A-nuorten varakapteeniksi. Nevalainen sijoittui A-nuorten SM-liigan puolustajien pistepörssissä neljänneksi tehoilla 13+22=35.

Kaudeksi 2012–2013 Nevalainen siirtyi varaamattomana pelaajana eli ns. tender-sopimuksella Yhdysvaltoihin USHL-junioriliigan Dubuque Fighting Saintsiin. Hän oli joukkueen tehokkain puolustaja tehoilla 5+28=33, joilla Nevalainen sijoittui koko liigan puolustajien pistepörssissä viidenneksi. Hän voitti myös koko liigan tehotilaston lukemalla +31. Nevalainen voitti kauden päätteeksi USHL:n mestaruuden, Clark Cupin ja hänet valittiin liigan toiseen tähdistökentälliseen. Nevalainen kävi vuodet 2013–2017 St. Cloud State Universityn yliopistoa pääaineenaan rahoitus. Hän voitti *Freshman -vuotenaan* 2013–2014 NCHC:n runkosarjan, Penrose Cupin. *Junior -vuotensa* 2015–2016 päätteeksi Nevalainen voitti sarjan mestaruuden.

Kesällä 2016 Nevalainen harjoitteli Rauman Lukon SM-liigajoukkueen mukana ennen viimeistä yliopistovuottaan. Kaudeksi 2017–2018 hän siirtyi kaksivuotisella sopimuksella pelaamaan SM-liigaa Vaasan Sportiin. Nevalainen teki liigadebyyttinsä kauden avauskierroksella 8. syyskuuta 2017 vieraissa Pelicansia vastaan. Hänet merkittiin Sportin kakkospuolustajapariin Markus Kankaanperän viereen ja Nevalainen sai ottelussa jääaikaa 17.57 minuuttia. Hän sai ottelussa myös syöttöpisteen oltuaan kakkossyöttäjänä Antti Kalaputaan tekemään maaliin. Nevalainen keräsi ottelusta teholukeman +3. Hän teki tulokaskautensa aikana kaikkiaan 57 runkosarjaottelussa 16 syöttöpistettä, joilla Nevalainen jakoi SM-liigan tulokaspuolustajien syöttöpörssin voiton Kärppien Teemu Kivihalmeen kanssa.

Syyskuussa 2018 Sport lainasi Nevalaisen kahden Suomen Cupin ottelun ajaksi Suomi-sarjajoukkue Karhu HT:hen. Hän pelasi lopulta vain yhden puolivälieräottelun Kokkolan Hermestä vastaan keräten siinä kolme syöttöpistettä. Nevalainen aloitti runkosarjan 2018–2019 Sportissa. 30. lokakuuta 2018 vieraissa JYPiä vastaan hän teki liigauransa avausmaalin. Nevalainen keräsi ottelussa myös syöttöpisteen Toni Kallelan tekemään maaliin. Tammikuussa 2019 hän teki Sportin kanssa kaksivuotisen jatkosopimuksen. Kaudella 2020–2021 Nevalaisen rooli jäi pieneksi ja hän pelasi alkukaudella 11 ottelua ilman tehopisteitä, kunnes helmikuussa 2021 seura lainasi Nevalaisen loppukaudeksi Saimaan Palloon.

Kaudeksi 2021–2022 Nevalainen siirtyi vuoden mittaisella sopimuksella Norjan Fjordkraft-ligaenin Frisk Askeriin. Hän sijoittui tehoilla 6+31=37 koko liigan puolustajien pistepörssissä toiseksi edellään vain Nevalaisen maanmies, Sparta Sarpsborgin Marcus Fagerudd. Nevalainen voitti myös Frisk Askerin sisäisen tehotilaston lukemalla +16. Kaudeksi 2022–2023 hän siirtyi vuoden mittaisella sopimuksella Britannian EIHL-liigan englantilaisjoukkue Sheffield Steelersiin.

### Maajoukkueura

Nevalainen pelasi World U-17 Hockey Challengessa vuonna 2010. Yhteensä hän on pelannut 25 poikien maaottelua. Nevalainen valittiin Pohjola-leirin tähdistökentälliseen vuonna 2008.

Pelityyli
---------

Nevalaista kuvaillaan Sportin kotisivujen pelaajaprofiilissa pienikokoiseksi kiekolliseksi puolustajaksi, joka tukee hyvin hyökkäyksiä ja omaa viihdyttävän pelityylin. *Kiekkoareena* -verkkolehden toimittaja Toni Rajamäen mukaan hän lukee peliä hyvin, sijoittuu oikein ja puolustaa mailallaan viisaasti. Samassa haastattelussa Sportin silloinen päävalmentaja Tomek Valtonen mainitsee Nevalaisen erittäin valmiiksi paketiksi, jonka luistelu, sijoittuminen ja hyökkäyksien tukeminen ovat loistavalla tasolla, eikä hän anna pienen koon haitata.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2009–2010 | Ässät | A-SM | 2 | 0 | 0 | 0 | 2 | – | – | – | – | – |
| 2010–2011 | Ässät | A-SM | 35 | 3 | 7 | 10 | 22 | 4 | 0 | 0 | 0 | 4 |
| 2011–2012 | Ässät | A-SM | 48 | 13 | 22 | 35 | 30 | 4 | 1 | 3 | 4 | 0 |
| 2012–2013 | Dubuque Fighting Saints | USHL | 60 | 5 | 28 | 33 | 26 | 11 | 1 | 4 | 5 | 2 | Kakkostähdistö |
| 2013–2014 | St. Cloud State Univ. | NCHC | 35 | 2 | 6 | 8 | 14 | – | – | – | – | – |
| 2014–2015 | St. Cloud State Univ. | NCHC | 34 | 0 | 7 | 7 | 10 | – | – | – | – | – |
| 2015–2016 | St. Cloud State Univ. | NCHC | 39 | 2 | 21 | 23 | 8 | – | – | – | – | – |
| 2016–2017 | St. Cloud State Univ. | NCHC | 28 | 1 | 9 | 10 | 6 | – | – | – | – | – |
| 2017–2018 | Sport | SM-liiga | 57 | 0 | 16 | 16 | 12 | – | – | – | – | – |
| 2018–2019 | Sport | SM-liiga | 47 | 4 | 14 | 18 | 28 | – | – | – | – | – |
| 2019–2020 | Sport | SM-liiga | 55 | 2 | 11 | 13 | 26 | – | – | – | – | – |
| 2020–2021 | Sport | SM-liiga | 11 | 0 | 0 | 0 | 4 | – | – | – | – | – |
|  | SaiPa | SM-liiga | 15 | 0 | 2 | 2 | 6 | – | – | – | – | – |
| 2021–2022 | Frisk Asker | Norja | 42 | 6 | 31 | 37 | 18 | 6 | 1 | 4 | 5 | 6 |
| 4 kautta | yhteensä | SM-liiga | 185 | 6 | 43 | 49 | 74 | – | – | – | – | – |
| 1 kausi | yhteensä | Norja | 42 | 6 | 31 | 37 | 18 | 6 | 1 | 4 | 5 | 6 |

Lähteet
-------

* Niklas Nevalainen The Internet Hockey Databasessa (englanniksi)
* Niklas Nevalainen Eurohockey-sivustolla (englanniksi)
* Niklas Nevalainen *Elite Prospects*. Everysport Media Group AB.  (englanniksi)

### Viitteet

1. ↑  Pukkinen, Mika: Puolustajana luutinut Joonas Komulainen harmittelee turhia jäähyjä hyökkäyspäässä *pohjalainen.fi*.  20.1.2018. I-Mediat Oy. Viitattu 30.10.2018.
2. 1 2  Tilastot *liiga.fi*. Jääkiekon SM-liiga Oy. Viitattu 30.10.2018.
3. ↑  Urheilukoulun talvilajien urheilijat on valittu *maavoimat.fi*.  27.2.2018. Puolustusvoimat. Viitattu 24.5.2018.
4. 1 2 3 4 5  Niklas Nevalainen *Elite Prospects*. Everysport Media Group AB.  (englanniksi)
5. ↑  Elite Prospects - Ässät U18 *eliteprospects.com*. Everysport Media Group AB. Viitattu 26.3.2019. (englanniksi)
6. ↑  Elite Prospects - U20 SM-liiga Stats 2011-2012 *eliteprospects.com*. Everysport Media Group AB. Viitattu 26.3.2019. (englanniksi)
7. ↑  Niklas Nevalainen The Internet Hockey Databasessa (englanniksi)
8. ↑  Elite Prospects - USHL Stats 2012-2013 *eliteprospects.com*. Everysport Media Group AB. Viitattu 26.3.2019. (englanniksi)
9. ↑  Mäkeläinen, Mikko: Sport nappasi Yhdysvalloissa pelaavan ässäkasvatin *kiekkoareena.fi*.  19.12.2016. Marva Media Oy. Viitattu 9.9.2017.
10. ↑  Sportille runsaasti nuorta voimaa kokoonpanoon - Kalapudas ja Tuulola matkaavat Vaasaan *Jatkoaika.com*.  11.4.2017. Jatkoaika r.y. Viitattu 9.9.2017.
11. ↑  Kokoonpanot *liiga.fi*.  8.9.2017. Jääkiekon SM-liiga Oy. Viitattu 10.9.2017.
12. ↑  Ottelutilastot *liiga.fi*.  8.9.2017. Jääkiekon SM-liiga Oy. Viitattu 10.9.2017.
13. ↑  Pelaajatilastot *liiga.fi*. Jääkiekon SM-liiga Oy. Viitattu 13.3.2018.
14. ↑  Porilaisseurat Ässät ja Karhu HT syventävät yhteistyötään *vaasansport.fi*.  12.9.2018. Hockey-Team Vaasan Sport Oy. Viitattu 30.10.2018.
15. ↑  Otteluseuranta *liiga.fi*.  30.10.2018. Jääkiekon SM-liiga Oy. Viitattu 30.10.2018.
16. ↑  Niklas Nevalainen jatkaa Sportissa *vaasansport.fi*.  16.1.2019. Hockey-Team Vaasan Sport Oy. Viitattu 17.1.2019.
17. ↑  Koski, Matti: SaiPa vahvisti kokoonpanoaan kolmella lainasopimuksella, Joel Olkkoselle kahden vuoden jatkosopimus *Jatkoaika.com*.  9.2.2021. Jatkoaika r.y. Viitattu 9.2.2021.
18. ↑  Eriksen, Finn: MER FINSK SISU *friskaskerhockey.no*.  18.6.2021. Frisk Asker Hockey. Viitattu 18.6.2021. (norjaksi)
19. ↑  Elite Prospects - Norway Stats 2021-2022 *eliteprospects.com*. Everysport Media Group AB. Viitattu 13.7.2022. (englanniksi)
20. ↑  Elite Prospects - Frisk Asker *eliteprospects.com*. Everysport Media Group AB. Viitattu 13.7.2022. (englanniksi)
21. ↑  Miettinen, Miska: Kolmen suomalaispelaajan urat jatkuvat eksoottisissa maisemissa *suomikiekko.com*.  13.7.2022. Nordic Sport Media. Viitattu 13.7.2022.
22. ↑  57 Niklas Nevalainen *vaasansport.fi*. Hockey-Team Vaasan Sport Oy. Viitattu 9.9.2017.
23. ↑  Rajamäki, Toni: Sport teki timanttisen löydön Pohjois-Amerikasta – "Hänen täytyy olla hieman viisaampi kuin muiden" *ls24.fi*.  13.8.2017. Marva Media Oy. Viitattu 9.9.2017.